recursal/SuperWikiNEXT-32B huggingface dataset:
**Thomas Henry Marshburn** (\* 29. august 1960, Statesville, Severná Karolína, USA) bol pôvodne lekárom, od mája 2004 je astronautom NASA. Do vesmíru sa dostal na dva týždne ako člen posádky raketoplánu Endeavour pri lete STS-127 na Medzinárodnú vesmírnu stanicu (ISS) v júli 2009 a na polročný pobyt z decembra 2012 do mája 2013 v rámci Expedícií 34 a 35.

Život
-----

### Mladosť, letec

Thomas Marshburn sa narodil vo Statesville v Severnej Karolíne. Po ukončení strednej školy v Atlante študoval najprv fyziku na *Davidson College* v Severnej Karolíne (bakalár 1982) a University of Virginia (magister 1984). Potom začal štúdium medicíny na Wake Forest University, absolvoval ju v roku 1989.

Po štúdiu pracoval na pohotovosti v nemocniciach v Tolede, Seattli, Houstone a Bostone. Od roku 1994 pracoval v NASA, dva roky strávil v Rusku ako lekár amerických astronautov pripravujúcich sa vo Hviezdnom mestečku na lety v rámci programu Shuttle-Mir v rokoch 1996 – 1997 a ako lekár posádky Expedície 7 na Medzinárodnú vesmírnu stanicu (ISS) v roku 2003.

### Astronaut

Thomas Marshburn (vľavo) a Christopher Cassidy upravujú tepelnú izoláciu manipulátora SDPM (Dextro) na povrchu ISS, 27. júla 2009
Prihlásil sa do 18. náboru astronautov NASA v roku 1999, prepracoval sa len medzi 123 finalistov. V nasledujúcom 19. nábore zaznamenal úspech a 6. mája 2004 bol zaradený medzi amerických astronautov. Začal základný kozmonautický výcvik a vo februári 2006 získal kvalifikáciu "letový špecialista" raketoplánu.

Vo februári 2008 NASA zverejnila Marshburnovo menovanie do posádky letu STS-127 plánovaného na nasledujúci rok. Do vesmíru odštartoval 15. júla 2009 na palube raketoplánu Endeavour. Cieľom misie bolo dokončenie montáže modulu Kibó, doprava zásob a vybavenia na Medzinárodnú vesmírnu stanicu (ISS). Let trval 15 dní, 16 hodín a 45 minút.

V júni 2010 bol zaradený do posádky Expedície 34 a 35 na ISS s plánovaným štartom 20. novembra 2012.

Thomas Marshburn je ženatý, má dcéru.

Referencie
----------

1. 1 2 3   *zverejneného dáta. THOMAS H. MARSHBURN, M.D.* [online]. NASA, rev. 2009-08-01, [cit. 2010-07-09]. Dostupné online. (po anglicky)
2. 1 2 3  IVANOV, Ivan, a kol. *Космическая энциклопедия astronóm* [online]. Moskva: rev. 2010-06-26, [cit. 2010-07-09]. Kapitola Thomas Henry Marshburn. Dostupné online. (po rusky)
3. ↑  CURIE, Michael; CLEM, Kylie. *Release: 08-052. NASA Assigns Crews for STS-127 and Expedition 19 Missions* [online]. Washington, Houston: NASA, 2008-02-11, [cit. 2010-07-09]. Dostupné online. Archivované 2020-02-25 z originálu. (po anglicky)
4. ↑  HOLUB, Aleš. *MEK. Malá encyklopédia kozmonautiky* [online]. REV. 2007-07-31, [cit. 2010-07-09]. Kapitola STS-127 En/F-23. Dostupné online. (po česky)

Zdroje
------

*Tento článok je čiastočný alebo úplný preklad článku Thomas Marshburn na českej Wikipédii.*


|  |  |
| --- | --- |
| Portal | Kozmonautický portál |
**Tyche** (taɪki) je názov pre hypotetickú, gigantickú joviálnu planétu, tzv. plynného obra v slnečnej sústave v Oortovom mraku. Prvýkrát ju navrhol v roku 1999 astronómom Johnom Matese z University of Louisiana at Lafayette. Matese a jeho kolega Daniel Whitmire tvrdia, že existenciu planéty Tyche potvrdzuje predpokladané vychýlenie v orbite dlhoperiodických komét. Uviedli, že ak Tyche existuje, mala by byť zistiteľná v archíve dát, zozbieraných infračerveným kozmickým teleskopom Wide-field Infrared Survey Explorer (WISE), prevádzkovaným americkou NASA. Niektorí astronómi však vyjadrili skepticizmus k existencii takéhoto objektu. V nasledujúcich rokoch bude potrebné podrobiť dáta z WISE analýze, aby sa určilo, či teleskop skutočne odhalil takýto svet, alebo nie.

Referencie
----------

1. ↑  WOLCHOVER, Natalie. *Astronomers Doubt Giant Planet 'Tyche' Exists in Our Solar System* [online]. 15.2.2011, [cit. 2012-11-10]. Dostupné online. (anglicky)
2. ↑  CLAVIN, Whitney. *Can WISE Find the Hypothetical 'Tyche'?* [online]. NASA, 02.18.2011, [cit. 2012-11-10]. Dostupné online. (anglicky)

Zdroj
-----


|  |  |
| --- | --- |
| Portal | Astronomický portálPortál slnečná sústava |

*Tento článok je čiastočný alebo úplný preklad článku Tyche (hypothetical planet) na anglickej Wikipédii.*
**Chvostoskoky** (lat. Collembola) je taxón (rad, trieda a pod.) šešťnožcov.

Charakteristika
---------------

Je sú drobné podlhovasté až skoro guľovité šesťnožce s krátkymi a pomerne dlhými tykadlami, ktoré sa však skladajú najviac zo 6-tich článkov. Bruško sa skladá tiež iba zo šiestich somitov (u Protura a Diplura má aspoň 10 somitov). Ústne orgány sú entognátne, pôvodne hryzavé, ale pri druhoch živiacich sa rastlinnými šťavami sú slabé, bodavého typu. Oči sú obyčajne vyvinuté, no u niektorých druhov môžu chýbať. Na spodnej strane bruška je u väčšiny druhov zvláštny vidlicovitý skákací aparát, ktorý vznikol zložitou premenou brušných príveskov. Vzdušnice sú silne alebo aj úplne redukované, dýchanie prebieha cez tenkú kutikulu s množstvom pórov. Vývin je epiméria. Žijú v lesnej opadanke, machu, pod starou kôrou a pod. fytofágne druhy voľne na vegetácii. Na Slovensku žije asi 330 druhov.

Celkovo je známych 8130 druhov (stav 2011).

Systém
------

### Bellinger, Janssens et. al. (2012)

trieda Collembola:

* ? čeľaď Fuzzballidae (Janssens 2006)
* rad Poduromorpha
* rad Entomobryomorpha
* rad Neelipleona
* rad Symphypleona

### Grimaldi a Engel (2005)

rad Collembola:

* rod† Rhyniella
* podrad Arthropleona
* (-) Neopleona
	+ podrad Neelipleona
	+ podrad Symphypleona

### V. Franc (2005)

rad chvostoskoky (Collembola):

* podrad Arthropleona - po slovensky asi voľnočlánkové
* podrad Symphypleona - po slovensky asi zrastenočlánkové

### Stöcker et al. (1986)

rad Collembola:

* podrad Arthropleona
	+ nadčeľaď Poduromorpha
	+ nadčeľaď Entomobryomorpha
* podrad Neelipleona
* podrad Symphypleona

Život v ľudskej koži
--------------------

V roku 2003 americký výskumný tím (motivovaný staršími zisteniami rumunského veterinárneho parazitológa) zistil, že väčšina prípadov toho, čo sa obyčajne považuje za bludovú parazitózu (teda za psychickú poruchu, pre ktorej si pacient nahovára, že v ňom lezie hmyz), je spôsobená tým, že v koži človeka žije chvostoskok. Napr. v koži 80-ročnej ženy našli všetky vývojové štádiá chvostoskokov.

Referencie
----------

1. ↑
2. ↑  Bellinger, P.F. Christiansen, K.A. & Janssens, F. 1996-2012.
Checklist of the Collembola of the World.
3. ↑  Grimaldi, D. & Engel, M.S.: Evolution of the Insects, 2005
4. 1 2
5. ↑  Stöcker, F. W. Dietrich, G. (eds.): Biologie, Band 2, 1986
6. ↑  Hmyz v koži (po nemecky)

Zdroj
-----

* PaedDr. Valerián Franc CSc.: Systém a fylogenéza živočíchov – bezchordáty – zdroj, z ktorého (pôvodne) úplne alebo čiastočne čerpal tento článok.
**Mark Howard James** (\* október 1961, Bronx, New York, USA – † 19. október 2023), známy ako **The 45 King** alebo tiež **45 King**, bol americký hip-hopový DJ a producent. Svoju kariéru začal v polovici 80. rokov. Umelecké meno "45 King" si zvolil kvôli svojej schopnosti vytvárať beaty použitím 45 RPM nahrávok. The 45 King bol známy svojou breakbeatovou skladbou „The 900 Number" z roku 1987, v ktorej je použité opakujúce sa barytón saxofónové sólo zo skladby „Unwind Yourself" od Marvy Whitney. V novembri 1989 dosiahlo opätovné vydanie singla „The King is Here" / „The 900 Number" 60. miesto v britskom rebríčku UK Singles Chart, čo je zároveň jeho jediný úspech v tomto rebríčku.

The 45 King zomrel 19. októbra 2023 vo veku 62 rokov.

Referencie
----------

1. 1 2  FU, Eddie. *DJ Mark The 45 King, Eminem and JAY-Z Producer, Dead at 62* [online]. consequence.net, 2023-10-19, [cit. 2023-10-19]. Dostupné online.
2. ↑  ROBERTS, David. *British Hit Singles & Albums*. Londýn : Guinness World Records Limited, 2006. (19th.) ISBN 1-904994-10-5. S. 208.
3. ↑  PRICE, Joe. *DJ Mark the 45 King Reportedly Dead at 62* [online]. complex.com, 2023-10-19, [cit. 2023-10-19]. Dostupné online.

Zdroj
-----

*Tento článok je čiastočný alebo úplný preklad článku The 45 King na anglickej Wikipédii.*

Autoritné údaje: * ISNI: 0000 0003 7289 1482
* LCCN: no98052726
* VIAF: 14386126
* WorldCat: lccn-no98052726
Súradnice: 22° 13′ 00″ s.š. 81° 10′ 00″ z.d.

Geograficka poloha Zálivu svíň
**Záliv svíň** (-slovenský normovaný názov; po španielsky *Bahía de Cochinos* – doslova „záliv/zátoka ostňovcov"; po slovensky často nesprávne *Zátoka divých svíň*; po angl. *Bay of Pigs*) je morská zátoka pozdĺž polostrova Zapata na juhu provincie Matanzas v juhozápadnej časti Kuby. Je súčasťou väčšieho Zálivu Cazones. 

Doslovný preklad názvu Bahía de Cochinos je *Záliv/zátoka ostňovcov* (podľa ryby *Balistes vetula* z čeľade ostňovcovité), oveľa častejšie sa však používa nesprávny preklad Záliv/zátoka svíň.

Zátoka je dlhá vyše 30 km a v strednej časti široká priemerne 7 km. Má krasové podložie, vďaka čomu sa na pobreží nachádzajú jaskyne (španielsky *cenot*) a neďaleko pobrežia malé hlboké jazierka (španielsky *casimbas*). Pobrežie zátoky je od vnútrozemia z veľkej časti oddelené rozsiahlymi močiarmi a riedkymi pralesmi, nachádza sa tam tiež viacero lagún. Západná časť zátoky je charakterizovaná koralovými útesmi, na severnom a východnom pobreží sú hlavne dlhé úzke pláže s mangrovovým porastom. 

Najbližšie veľké mesto k zátoke je 30 km severne vzdialené Jagüey Grande. Oblasť samotnej zátoky bola pôvodne len riedko obývaná, no v súčasnosti sú v nej veľké rekreačné strediská *Playa Larga* (Dlhá pláž) a *Playa Girón* (pláž pomenovaná po francúzskom pirátovi Gilbertovi Girónovi).

V r. 1961 sa zátoka preslávila ako dejisko veľkej invázie kubánskych exulantov vycvičených a podporovaných vládou USA, ktorý sa pokúšali zvrhnúť režim Fidela Castra. Týmto udalostiam je v Playa Girón venované rozsiahle historicko-vojenské múzeum.

Iné projekty
------------

Commons
* Spolupracuj na Commons Commons ponúka multimediálne súbory na tému **Záliv svíň**

Externé odkazy
--------------

* Popis letoviska na Playa Girón a Playa Larga
**Laugo** je slovenský samopal s plastovým telom, pôvodne vyvíjaný trenčianskymi konštruktérom Jánom Lučanským a spolupracovníkmi Ing. Petrom Tvrdým a Františkom Gašparíkom. Názov je odvodený od miesta vzniku zbrane (na území Trenčína sa nachádzala osada Laugarício).

Prvý prototyp bol patentovaný pod názvom Laugo LTG-1, posledný známy prototyp Laugo M6 z roku 2005 bol vyvíjaný vo firme ZVS Holding a bol predstavený aj na veľtrhu obrannej a bezpečnostnej techniky IDET 2005 v Brne. V súčasnosti prebieha príprava na seriovú výrobu vo firme CZUB pod názvom SKORPION EVO III

Variácie
--------

Prototyp M6 bol vyrobený vo viacerých variáciách na vojenské i civilné použitie.

* **Vojenské verzie** - Laugo M6-K, Laugo M6-A (Army), Laugo M6-SD
* **Civilné verzie** - karabína Laugo M6-C1, krátka Laugo M6-C2

Referencie
----------

1. ↑  časopis Zbrane, strelci a lovci, 04/2005

Externé odkazy
--------------

* Laugo LTG-1 v časopise Policista 01/2002 - česky
* Fotografia Lauga z výstavy IDET 2005
**Lucy Punch** (\* 30. december 1977, Londýn, Anglicko) je anglická herečka, ktorá je známa vďaka postave Amy vo filme *Mrcha učiteľka* (2011) a vďaka postavae Esmé Squalor v televíznom seriály *A Series of Unfortunate Events* (2017-2019).

Detstvo a mladosť
-----------------

Punchová sa narodila 30. decembra 1977 v Londýne, v Anglicku. V rokoch 1993 až 1997 vystupovala v National Youth Theatre a začala študovať na University College London predtým, než štúdium ukončila, aby sa mohla venovať herectvu.

Kariéra
-------

Svoj debut pred kamerou absolvovala v roku 1998. V roku 2000 si zahrala vo filme *Greenfingers*. V tomto období vystupovala aj v divadelných predstaveniach v Londýne.

V roku 2004 si zahrala po boku Annette Bening vo filme *Božská Júlia*. V rovnakom roku stvárnila aj vedľajšiu úlohu vo filme *Začarovaná Ella*. V roku 2006 získala cenu za najlepšiu herečku na Medzinárodnom filmovom festivale v Monaku, za jej herecký výkon vo filme *Ste zrelí na lásku?*. 

V roku 2010 hrala vo filme Woodyho Allena, *Spoznáš muža svojich snov*. O rok neskôr, si zahrala po boku Cameron Diaz, vo filme *Mrcha učiteľka*, kde stvárnila učiteľku Amy Squirrel.

V roku 2016 hosťovala v televíznom seriály *New Girl*, a v rovnakom roku sa pripojila aj k hereckému obsadeniu televízneho seriálu *Motherland*.

V roku 2017 bola Punchová obsadená do úlohy Esmé Squalor v druhej sérii televízneho seriálu *A Series of Unfortunate Events*. Punchová sa objavila v štrnástich epizódach a jej rola pokračovala aj v tretej a poslednej sérii televízneho seriálu.

Súkromný život
--------------

Punchová porodila syna, v júli 2015.

Iné projekty
------------

Externé odkazy
--------------

* Lucy Punchová v Internet Movie Database (po anglicky)
* Lucy Punchová v Česko-Slovenskej filmovej databáze

Zdroj
-----

*Tento článok je čiastočný alebo úplný preklad článku Lucy Punch na anglickej Wikipédii.*

Autoritné údaje:
Areál Goddardovho centra pre vesmírne lety
**Goddardovo centrum pre vesmírne lety** (angl. Goddard Space Flight Center - GSFC) je hlavným výskumným centrom NASA, založeným 1. mája 1959 ako prvé centrum NASA pre vesmírne lety. GSFC zamestnáva približne 10 000 zamestnancov a dodávateľov a nachádza sa približne 10 kilometrov severovýchodne od Washington v Marylande v USA. Centrum je pomenované po Dr. Robertovi H. Goddardovi, jednom z pionierov výskumu moderného raketového pohonu. 

GSFC sú najväčšou organizáciou kombinujúcou vedcov a inžinierov, špecializujúcich sa na zvyšovanie vedomostí o Zemi, slnečnej sústave a vesmíre v USA. GSFC je hlavným americkým laboratóriom pre vývoj a prevádzku bezpilotných vedeckých kozmických sond. Vedec GSFC John Mather spoluzískal v roku 2006 Nobelovu cenu za fyziku pre svoju prácu na družici COBE. GSFC funguje aj na sledovanie satelitného systému pre National Oceanic a Atmospheric Administration (NOAA) a iných umelých vesmírnych telies a zberu dát. 

GSFC riadi prevádzku mnohých medzinárodných projektov a projektov pre NASA vrátane Hubbleovho vesmírneho ďalekohľadu (HST), Programu Explorer, Discovery a ďalších. V minulosti stredisko spravovalo Comptonovo gama observatórium, družicu COBE a ďalšie. 

Spravidla platí, že bezpilotné vedecké misie a observatória na obežnej dráhe Zeme sú riadené z GSFC, kým planetárnych bezpilotné misie riadi Jet Propulsion Laboratory (JPL).

Iné projekty
------------

Commons
* Spolupracuj na Commons Commons ponúka multimediálne súbory na tému **Goddardovo centrum pre vesmírne lety**

Externé odkazy
--------------

* veliteľstvo NASA Archivované 2009-09-16 na Wayback Machine (po anglicky)
* Goddardovo centrum pre vesmírne lety Archivované 2009-09-26 na Wayback Machine (po anglicky)

Zdroj
-----

*Tento článok je čiastočný alebo úplný preklad článku Goddardovo kosmické středisko na českej Wikipédii (číslo revízie nebolo určené).*


|  |  |
| --- | --- |
| Portal | Kozmonautický portál |
**Lazucha** (*Caulerpa*) je rod zelených rias so zaujímavou stavbou a praktickým významom pre človeka.

Stavba
------

Lazucha je, aj keď dorastá dĺžky až jedného metra, jednobunkový organizmus. Tým sa však jej bunka riadi medzi najväčšie známe (viac eukaryota#veľkosť), asi 10 000× väčšie ako je obvyklá bunka. Pomer povrchu a objemu znižuje tým, že má mnohé výbežky zvyšujúce povrch, a ďalej tým, že veľkú časť bunky zaberá vakuola a cytoplazma sa tak sústredí do úzkeho priestoru medzi bunkovou stenou a tonoplastom.

Využitie
--------

Riasy rodu *Caulerpa* môžu byť konzumované - najmä *Caulerpa lentillifera* a *Caulerpa racemosa* - vo forme šalátov. Na tento účel sa dokonca pestujú (napr. na ostrove Cebu vo Filipínach).

V Stredomorí sa niektoré druhy tohoto rodu stávajú inváznymi a rastú vo veľkom na plážiach. K inváznym patrí napríklad pomerne známa (*Caulerpa taxifolia*).

Referencie
----------

1. ↑  Jensen, Mari N. *Caulerpa, The World's Largest Single-celled Organism?* [online].. Dostupné online.
2. ↑   *8. SEAWEEDS USED AS HUMAN FOOD* [online]. Food and Agriculture Organization. Dostupné online.
3. ↑  strana 270, ROSYPAL, Stanislav. *Nový prehľad biológie*. [s.l.] : Scientia, 2003. S. 797.

Iné projekty
------------

CommonsWikidruhy
* Spolupracuj na Commons Commons ponúka multimediálne súbory na tému **Lazucha**
* Spolupracuj na Wikidruhoch Wikidruhy ponúkajú informácie na tému **Lazucha**

Zdroj
-----

*Tento článok je čiastočný alebo úplný preklad článku Caulerpa na českej Wikipédii (číslo revízie nebolo určené).*
Súradnice: 49°22′41″S 19°12′29″V﻿ / ﻿49,378°S 19,208°V﻿ / 49.378; 19.208

**Lesnianska planina** je geomorfologickou časťou Podbeskydskej vrchoviny. Zaberá jej západnú časť v námestovskom okrese.

Polohopis
---------

Územie sa nachádza v západnej časti Podbeskydskej vrchoviny, v údolí riek Biela Orava a Klinianka. Západný okraj vymedzuje horský hrebeň na pomedzí Oravy a Kysúc, východný okraj ohraničuje riečka Mútňanka. Východným smerom pokračuje Podbeskydská vrchovina, južne susedí Oravská Magura s podcelkom Paráč a juhozápadne nadväzuje Kysucká vrchovina s podcelkom Vojenné. Severnú hranicu vymedzujú pohraničné Oravské Beskydy s podcelkom Ošust.

Hlavným vodným tokom územia je Biela Orava, ktorá vedie zväčša južným okrajom Lesnianskej planiny východným smerom. Priberá tu množstvo horských bystrín, medzi nimi Juríkov potok, Zásihlianku, Klinianku a Mútňanku.

Doprava
-------

Údolím Bielej Oravy vedie dôležitá spojnica Oravy a Kysúc, cesta II/520. Prechádza z Tvrdošína cez Lokcu, Zákamenné a Oravskú Lesnú do Novej Bystrice a Krásna nad Kysucou. Z Lokce v minulosti viedla cez Zákamenné a Oravskú Lesnú úzkorozchodná Oravská lesná železnica. Prepojením s Kysuckou lesnou železnicou cez sedlo Demänová vznikla v roku 1926 Kysucko-oravská lesná železnica, ktorá výrazne zjednodušila dopravu z Oravy na Moravu.

Turizmus
--------

Táto časť Hornej Oravy patrí medzi atraktívne časti regiónu a Podbeskydskej vrchoviny. Najzaujímavejšie je okolie Oravskej Lesnej, kde sa rozvíja letná i zimná turistika a existuje sieť ubytovaní s komplexom služieb. Cykloturisti i horskí cyklisti využívajú prepojenie na Kysuce i Poľsko a množstvo ciest, lyžiari zasa vhodné podmienky v lyžiarskom stredisku. Veľkou atrakciou je zachovalý úsek úzkorozchodnej železničky, premávajúcej do skanzenu vo Vychylovke.

Veľká časť územia (okrem východnej časti v okolí Zákamenného) pokrýva Chránená krajinná oblasť Horná Orava, na západnom okraji nadväzuje Chránená krajinná oblasť Kysuce. Osobitne chránené lokality sa tu nevyskytujú.

### Turistické trasy

* po  červenej značke z lokality *Ustrig* cez sedlo Demänová do Vychylovky
* po  zelenej značke zo sedla *Demänová* hrebeňom na juh do *sedla pod Okrúhlicou*, resp. severne na hraničný *Talapkov Beskyd*
* po  žltej značke:
	+ z *Oravskej Lesnej - Bučiny* do rázcestia *Flajšová*
	+ z rázc. *Kohútik* na hraničný *Podúšust*

Referencie
----------

1. 1 2  KOČICKÝ, Dušan; IVANIČ, Boris. *Geomorfologické členenie Slovenska* [online]. Bratislava: Štátny geologický ústav Dionýza Štúra, 2011, [cit. 2019-04-15]. Dostupné online.
2. 1 2 3 4   *mapový portál HIKING.SK* [online]. mapy.hiking.sk, [cit. 2019-04-15]. Dostupné online.
3. ↑   *Stručná história Oravskej lesnej železnice* [online]. Dolný Kubín: Oravské múzeum, [cit. 2018-07-12]. Dostupné online.

Pozri aj
--------

* Podbeskydská vrchovina
* Zoznam planín na Slovensku
* Geomorfologické členenie Slovenska
Všeobecný vzorec acyloínov
**Acyloíny** alebo **α-hydroxyketóny** sú organické zlúčeniny, ktoré majú ketónovú skupinu a na vedľajšom uhlíkovom atóme majú hydroxylovú skupinu. Ich všeobecný vzorec je R1-C(=O)-CH(OH)-R2. Toto označenie sa často používa pre α-hydroxyketóny, ktoré obsahujú sekundárny alkohol.[chýba zdroj]

Acyloíny vznikajú napríklad acyloínovou kondenzáciou:

Acyloínová kondenzácia
Tieto zlúčeniny sa ľahko oxidujú na diketóny.

Referencie
----------

1. 1 2 3  acyloíny. In: BÍNA, Jaroslav. *Malá encyklopédia chémie*. Bratislava : Obzor, 1981. S. 71.
2. ↑  IUPAC, *Compendium of Chemical Terminology*, 2nd ed. (the "Gold Book") (1997). Online corrected version:  (2006–) "acyloins". DOI:10.1351/goldbook.A00126
3. ↑  acyloínová kondenzácia. In:  *Encyclopaedia Beliana*. 1. vyd. Bratislava : Encyklopedický ústav SAV; Veda, 1999. 696 s. ISBN 80-224-0554-X. Zväzok 1. (A – Belk), s. 42.

|  |  |
| --- | --- |
| Portal | Chemický portál |
**Národný umelec** bol titul zriadený zákonom č.130/1948 Zb. zo 6. mája 1948 a bol udeľovaný umelcom českej alebo slovenskej národnosti (od roku 1954 československým občanom), ktorých „umelecké pôsobenie svojou zvlášť vynikajúcou úrovňou a svojim mimoriadnym významom trvalo obohatilo národnú kultúru". Ešte pred platnosťou zákona vláda vymenovala celkovo 33 národných umelcov. Už na schôdzi vlády dňa 9. novembra 1945 v súvislosti s udelením čestného titulu maliarom Ludvíkovi Kubovi, Maxovi Švabinskému, Václavovi Špálovi a Václavovi Rabasovi vznikla požiadavka, aby bola vypracovaná norma pre riadny zákonný podklad pre udeľovanie tohto titulu. Titul udeľoval prezident republiky. Národný umelec mal právo nosiť čestný odznak.

Titul bol udeľovaný nielen za skutočné umelecké kvality, ale značný podiel na jeho udelení mala i umelcova politická konformita s vtedajším režimom. Národnému umelcovi patril tiež doživotný čestný dôchodok, ktorý sa rovnal platu vysokoškolského profesora. Toto zmenila novela zákona z roku 1954, keď doživotný dôchodok mohla a nemusela udeliť vláda. Aj vďaka tejto skutočnosti sa udeľovanie titulu stalo jedným z nástrojov politickej moci, ktorým usmerňovala umelecký život v Československu (od roku 1953 pribudol ako predstupeň k titulu národný umelec titul zaslúžilý umelec).

Dnes už sa titul neudeľuje. Bol zrušený v roku 1990 zákonom č. 404/1990 Zb.

Referencie
----------

1. ↑   *Zákon č. 130/1948 Zb. o národních umělcích.* [online]. Bratislava: Ministerstvo spravodlivosti SR, 1948-05-06, [cit. 2019-05-17]. Dostupné online.
2. ↑   *Zákon č. 404/1990 Zb. o štátnych vyznamenaniach Českej a Slovenskej Federatívnej Republiky* [online]. Bratislava: Ministerstvo spravodlivosti SR, 1990-10-02, [cit. 2019-05-17]. Dostupné online. Archivované 2019-05-17 z originálu.

Pozri aj
--------

* Zoznam česko-slovenských národných umelcov
* Zaslúžilý umelec (Česko-Slovensko)

Externé odkazy
--------------

* Hviezdy národa: Ako hodnotia titul národný umelec? Archivované 2012-07-28 na Wayback Machine, *Život.sk : Šoubiznis*, 44/2009.
Symbol rozcestia O iných významoch výrazu *Súmrak* pozri *Súmrak (rozlišovacia stránka)*.
Súmrak
Súmrak
**Súmrak** alebo zriedkavo **mrak** je prechodný čas medzi dňom a nocou (alebo naopak); vo večernom súmraku po západe Slnka postupne ubúda svetlo až po úplnú noc. Po západe alebo pred východom Slnka sú vrchné vrstvy atmosféry ešte/už osvetlené Slnkom a rozptyľujú svetlo aj do nižších, priamo neosvetlených vrstiev.

Typy súmrakov
-------------

* Občiansky súmrak je čas medzi západom alebo východom Slnka a okamihom, keď je Slnko 6° pod horizontom.
* Nautický súmrak trvá, kým klesne Slnko 12° pod horizont.
* Astronomický súmrak trvá, kým sa dostane Slnko 18° pod horizont.

Dĺžka súmraku závisí od zemepisnej šírky pozorovacieho miesta a od deklinácie Slnka. V tropickom pásme trvá krátko, lebo zdanlivá dráha Slnka je takmer kolmá na horizont a Slnko pod horizontom rýchlo klesá. V našich zemepisných šírkach trvá občiansky súmrak obyčajne vyše pol hodiny, nautický vyše hodiny. Okolo rovnodennosti je súmrak kratší a okolo slnovratov dlhší. V čase letného slnovratu je Slnko aj o polnoci len málo pod horizontom, takže astronomický súmrak trvá u nás celú noc. Vo väčších šírkach trvá v letných mesiacoch aj občiansky súmrak celú noc – biele noci. Na póloch je súmrak najdlhší (aj niekoľko týždňov); tvorí prechod medzi polárnym dňom a polárnou nocou.

Referencie
----------

1. ↑  mrak. In:  *Krátky slovník slovenského jazyka*. 4. dopl. a upr. vyd. Bratislava : Veda, 2003. 985 s. Dostupné online. ISBN 80-224-0750-X. S. 342.

Pozri aj
--------

* západ slnka
* úsvit

Iné projekty
------------


|  |  |
| --- | --- |
| Portal | Astronomický portál |

Commons
* Spolupracuj na Commons Commons ponúka multimediálne súbory na tému **Súmrak**

Encyklopédia astronómie
*Tento článok alebo jeho časť obsahuje heslo z Encyklopédie astronómie s láskavým dovolením autorov a podporou SZA.*
Súradnice: 48°08′29″S 17°06′44″V﻿ / ﻿48,141356°S 17,112118°V﻿ / 48.141356; 17.112118

Sídlo na Medenej 19 v Bratislave
**Pavian Records** je slovenské hudobné vydavateľstvo, založené začiatkom deväťdesiatych rokov v Bratislave. Je exkluzívnou značkou obchodu s hudobnými nosičmi Dr. Horák, ktorý vlastní a vedie Pavol Maruščák.

Spočiatku sa Pavian Records zameriavali slovenskú bluesovú, folkovú a rockovú scénu (Ján Litecký-Šveda, Zóna A, Jednofázové kvasenie), resp. reedície nahrávok slovenskej rockovej „klasiky" (Collegium musicum, Prúdy) a brniansku alternatívu (Iva Bittová, Fajt/Meneses, Dunaj), neskôr sa spektrum vydaných nahrávok rozšírilo aj na iné žánre a hudobné smery (ethno/world music, džez, alternatíva, vážna hudba). Výber interpretov sa programovo sústreďoval skôr na menšinové žánre, výnimkou boli reedície niektorých albumov zlatého fondu slovenskej rockovej hudby.

Dôležitým momentom v činnosti Pavian Records bolo rozšírenie vydavateľskej dramaturgie na oblasť vážnej hudby. Toto nielen že umožnilo prienik značky do nových oblastí a mimo slovenské a české trhy, ale prinieslo aj výrazné komerčné úspechy, keď najpredávanejším titulom Pavian Records sa paradoxne stala nahrávka z oblasti vážnej hudby, Mater (album) slovenského skladateľa Vladimíra Godára v interpretácii Ivy Bittovej a Solamente naturali. Len na Slovensku a v Česku sa jej do roku 2009 predalo viac ako päť tisíc kusov, vo svete presiahol predaj 10 000 kusov. Pre zahraničie nahrávku do distribúcie prevzalo prestížne nemecké vydavateľstvo ECM.

Do roku 2013 vydali Pavian Records viac ako 60 titulov, niektoré z nich prevzali vo forme licencií iné zahraničné vydavateľstvá (Iva Bittová, Vladimír Godár, Zuzana Homolová a Vlasta Redl).

V roku 2014 získal Pavol Maruščák špeciálnu cenu Radio Head Awards 2013 za prínos do hudby.

K umelcom, vydávaným na tejto značke, patria (radené abecedne):

* André Ochodlo & Pressburger Klezmer Band
* Banda
* Billy Barman
* Collegium musicum
* Družina
* Dunaj
* Fajt / Meneses
* Funny Fellows
* Ghymes
* Iva Bittová
* Jakub Noha Band
* Ján Litecký-Šveda & Víťazný traktor
* Jednofázové kvasenie
* Kali Čercheň
* Le Payaco
* Lužinská Lucia & All Time Jazz
* Marián Slávka, Andrej Hruška
* Marián Varga & Moyzesovo kvarteto
* Marián Varga & Noneto
* Oskar Rózsa
* Para
* Pavol Hammel
* Peter Breiner, Boris Lenko, Stanislav Palúch
* Princovia
* Sanitka
* Sendreiovci
* Slniečko
* Solamente naturali
* Tornádo Lue
* Vladimír Godár
* Zóna A
* Zuzana Homolová & Vlasta Redl
* Živé kvety

Referencie
----------

1. ↑   *Kultová bratislavská cedečkáreň: Krycie meno Dr. Horák* [online]. Život, 2009. Dostupné online.
2. ↑   *Iva Bittová predstaví dielo Mater v slovenských kostoloch.* [online]. musicpress.sk, 22.8.2013. Dostupné online. Archivované 2014-02-02 z originálu.
3. ↑  KREKOVIČ, Miloš. *Vydavateľ Pavol Maruščák: Za dvadsať päť rokov tisíc koncertov* [online]. Sme, 17.6.2010. Dostupné online.
4. ↑   *Víťazi Radio\_Head Awards 2013* [online]. Radio\_Head Awards, [cit. 2021-07-29]. Dostupné online.
Hrob Damada Aliho v Belehrade

**Damad Ali**, celým menom **Silahdar Damat Ali Paša**, (\* 1667, İznik – † 1716, Belehrad) bol turecký veľkovezír, generál a vojvodca. 

Narodil sa v meste Nikaia (dnes İznik, Turecko), neďaleko Bursy. Jeho otec sa volal Hacı Hüseyin. Mladý Damad Ali vyštudoval internátnu prestížnu vojenskú školu Enderun v Istanbule. Počas panovania Mustafu II. bol menovaný za osobného tajomníka sultána. V roku 1709 sa zasnúbil s dcérou Ahmeta III. čím získal titul „damat" (ženích) a zároveň bol menovaný druhým vezírom. Dňa 27. apríla 1713 sa stal veľkovezírom. Krátko po svojom vymenovaní uspel v ratifikácii zmluvy Pruska s Ruskom, a tým zabezpečil severnú hranicu Osmanskej ríše.

Do začiatku roka 1714 sa jeho pozornosť presunula na polostrov Morea (Mistra) v južnom Grécku, ktorý bol v držbe Benátskej republiky (Svätej Ligy) od osmansko-benátskej vojny v roku 1699 po Karlovický mier. Turci sa nikdy nezmierili s jeho stratou. Keď Benátčania poskytli útočisko rebelom z Čiernej Hory a niektorí ich obchodníci boli zapojení do sporov s tureckým loďstvom, turecká vláda to rýchlo využila ako zámienku na vyhlásenie vojny. Následná kampaň v roku 1715, ktorú viedol osobne sám Damat Ali, skončila ohromným úspechom Turkov, pretože celý polostrov Morea dobyli naozaj rýchlo a s minimálnym krviprelievaním v radoch tureckej armády. V roku 1716 v bitke pri Petrovaradíne sa mu už nedarilo tak ako v Grécku. Damad Ali sa postavil na čelo mohutnej stošesťdesiat tisícovej armády proti zoskupeniu osemdesiat tritisíc tristo rakúsko-uhorských vojakov pod velením princa Eugena Savojského. Počas bitky 5. augusta 1716 Damad Ali Paša prišiel o život. Jeho hrob sa nachádza v Belehrade.

Referencie
----------

1. 1 2  Ahmet III. Biografia (po turecky)
2. ↑  Profesor Yaşar Yüce-Prof. Ali Sevim: AKDTYKTTK Yayınları, Istanbul, 1991 strana 268 – 269

Zdroje
------

* Ahmet III. Biografia (po turecky)
* Zoznam osmanských vezírov od roku 1299 až do roku 1922 (po turecky)

Autoritné údaje: * GND: 1114933597
* ISNI: 0000 0003 9135 3137
* LCCN: n80070884
* VIAF: 285131509
* WorldCat: lccn-n80070884
**Hérón z Alexandrie** alebo **Herón** (starogr. *Ήρων ο Αλεξανδρεύς*) (\* cca 10, Alexandria, Egypt – † 70, tamže) bol matematik, inžinier a vynálezca pôsobiaci v rodnej Alexandrii. Je považovaný za najväčšieho experimentátora antiky. 

Zaoberal sa prevažne trigonometriou, najčastejšie jej praktickou aplikáciou – vymeriaval polia a vinice. Je známy jeho vzorec pre výpočet obsahu trojuholníku pomocou dĺžok strán.

Vynálezy
--------

Je vynálezcom veterného mlyna, ozubených súkolí a stroja pracujúceho na princípe počítadla. Je považovaný za vynálezcu predchodcu parnej turbíny, ktorý je dnes označovaný ako Herónova guľa – aeolipila - primitívny parný stroj, ktorá bola prvým zariadením využívajúcim princíp reaktívnej sily. Vynašiel aj nástroj s praktickým využitím –  dioptru (starogr. *διόπτρα*), predchodcu neskoršieho teodolitu. Okrem toho vysvetlil činnosť sifónovej fľaše a navrhol vojenský katapult.

Optika
------

V diele *Katoptrika (Optika)* popisuje výsledky, ktoré dosiahli jeho predchodcovia. Je prvým známym fyzikom, ktorý vyslovil **princíp najkratšej optickej dráhy** pri odraze svetla od rovinných a sférických zrkadiel. ( *skutočná dráha svetelného lúča smerujúceho od predmetu k zrkadlu a potom k pozorovateľovmu oku je najkratšia* ). Na zdôvodnenie Herónovi stačila jediná veta: "*Je známe, že príroda nerobí nič zbytočne, ani sa nenamáha pre nič za nič.*" V 17. storočí Christiaan Huygens odvodil princíp najkratšej dráhy ( v skutočnsti najkratšieho času ) z vlnovej povahy svetla. Vyslovil teóriu o plynových časticiach, medzi ktorými je vákuum, čo umožňuje stlačiteľnosť plynov (Herónova fontána).

V definitívnej verzii *Optiky* Ptolemaios skúma aj lom svetelných lúčov pri prechode z jedného prehľadného prostredia, napríklad zo vzduchu, do iného priehľadného prostredia, napríklad do vody. Do nádoby s vodou zavesil do polovice jeho priemeru kotúč, na ktorom bola na okraji škála na meranie uhlov. Pozdĺž trubice pripevnenej na kotúči pozoroval predmet ponorený do vody a meral uhly, ktoré dopadajúci a lomený lúč zvierajú s normálou, teda kolmicou na povrch. Presnosť pozorovania sa pohybovala do zlomkov stupňa po niekoľko stupňov. 

Presný zákon spájajúci tieto dva uhly odvodil v 17. storočí Fermat. Jednoduchým zovšeobecnením Herónovho princípu pre prípad odrazu: *dráha ktorú prejde svetelný lúč od predmetu k oku , nie je najkratšia, ale je to dráha ktorú lúč prejde za najkratší čas.* Presný zákon lomu, známy ako Snellov zákon, bol experimentálne objavený až na začiatku 17. storočia n.l.

Pozri aj
--------

* Herónova fontána

Iné projekty
------------

Commons
* Spolupracuj na Commons Commons ponúka multimediálne súbory na tému **Hérón z Alexandrie**

Referencie
----------

1. ↑  Steven Weinberg, 2015. Ako vysvetliť svet. Bratislava, SLOVART. Str. 50. ISBN 978-80-556-1491-5

Externé odkazy
--------------

* Webpage about Hero by The Technology Museum of Thessaloniki
* preklad diela *Pneumatica* (po anglicky)
* Životopis Heróna ang. The MacTutor History of Mathematics archive

Autoritné údaje: * BnF: 121144764
* GND: 119107430
* LCCN: n81055336
* NK ČR: ola2006340202
* VIAF: 50151776733818010028
* WorldCat: lccn-n81055336
**ICN Business School** je európska biznis škola nachádzajúca sa v La Défense v Paríži, Berlíne, Nancy a Norimbergu. Bola založená v roku 1905.

Charakteristika
---------------

ICN je trojnásobne akreditovaná medzinárodnými AMBA, EQUIS a AACSB. Škola má cca 15 000 absolventov. Významnými absolventmi sú Nicolas Thévenin (francúzsky katolícky arcibiskup) a Masséré Touré (politik, Pobrežie Slonoviny).

Študijné programy
-----------------

ICN má svoj Master in Management program, niekoľko Masters programov v rôznych oblastiach ako napríklad marketing, financie, médiá, ľudské zdroje. ICN udeľuje aj PhD. titul.

Umiestnenia v rebríčkoch
------------------------

V roku 2019 sa program Master in Management umiestnil na 54. mieste v globálnom rebríčku Financial Times.

Referencie
----------

1. ↑  ICN Business school décroche « la triple couronne »
2. ↑   *Masters in Management 2019* [online]. [Cit. 2020-05-23]. Dostupné online. Archivované 2019-10-28 z originálu.

Externé odkazy
--------------

* Oficiálna stránka
* Stránka absolventov
**Salatínsky potok** je potok na hornej Orave, v juhovýchodnej časti okresu Tvrdošín. Je to ľavostranný prítok Studeného potoka, meria 3,5 km a je tokom V. rádu.

Prameň
------

Pramení v Západných Tatrách, v geomorfologickej časti Roháče, na severovýchodnom svahu Brestovej (1 902,7 m n. m.) v nadmorskej výške približne 1 480 m n. m. na katastrálnom území obce Zuberec.

Opis toku
---------

Od prameňa tečie smerom na sever dolinou Dlhá jama, v lokalite Košarisko priberá zľava prítok spod hrebeňa Teľaciarky a na západnom úpätí vrchu Kopa (1 075,6 m n. m.) sa oblúkom stáča na severozápad. Z ľavej strany ďalej priberá prítok zo severného svahu Teľaciarok, následne z tej istej strany prítok z východného svahu Štítu (1 310,7 m n. m.) a východojuhovýchodne od osady Brestová sa v nadmorskej výške cca 915 m n. m. vlieva do Studeného potoka.

Iné názvy
---------

* Salatín

| * z
* d
* u
Vodné toky v povodí Studeného potoka |
| --- |
| *Studený potok* → *Orava* → *Váh* → *Dunaj* |
| Vodné toky | 
* Blatná
* Bôrová voda
* Ďatlianka
* Grúnikový potok
* Hálečkov potok
* Javorina
* Kremenný potok
* Kurcinovka
* Látaná
* Malý potok
* Milotínka
* Mrzký potok
* Pribišská
* Salatínsky potok
* Sivý potok
* Soličný potok
* Spálenský potok
* **Studený potok**
* Suchý potok
* Števkovský potok
* Vajdovský potok
* Voliarisko

 |
| Vodné plochy | 
* Roháčske plesá
* Ťatliakovo jazero

 |
**Ladislav Horský** CSc. (\* 18. september 1927, Valaská - † 24. september 1983, Brno) bol slovenský vysokoškolský pedagóg, hokejista a tréner.

Rodina
------

* otec Ján Horský
* matka Otília rod. Bačkorová

Životopis
---------

V roku 1939-1947 študoval na gymnáziu v Brezne, 1947-1951 telesnú výchovu a zemepis na Pedagogickej fakulte UK v Bratislave, 1965 CSc. 1966 doc. 1967 PhDr.

V roku 1954-1956 dôstojník ČSĽA, 1952 učiteľ Telovýchovného ústavu, 1956-1972 FTVŠ UK, od 1975 Vedúci Katedry telesnej výchovu a športu VŠE v Bratislave, 1972-1975 metodik TJ VSŽ v Košiciach. Hráč prvoligových mužstiev ľadového hokeja: ŠK (1948-1952), CHZJD (1956-1958), ÚDA (1952-1954), Tankista Praha (1954-1956).  
 V roku 1958-1963 a 1976-1981 tréner hokejového mužstva CHZJD Bratislava, 1963-1964 konzultant a vedúci reprezentačného mužstva Rumunska, 1964-1966 a 1968-1969 mužstiev München Obersdorf a Düsseldorf v Nemecku, 1971-1975 VSŽ Košice, 1958-1960 tréner reprezentačného mužstva ČSSR, 1961-1968 vybraného mužstva akademikov, 1971-1982 juniorských a B-mužstva ČSSR. Patril k najlepším hráčom ľadového hokeja v Česko-Slovensku, čs. reprezentant, člen mužstva, kt. 1955 získalo bronzovú medailu na MS a strieborné a bronzové medailu na ME. Popredný predstaviteľ čs. školy ľadového hokeja, ním vedené reprezentačné mužstvo získalo 1959 bronzovú medailu na MS, 1960 4. miesto na ZOH v Squaw Valley, mužstvo Slovana CHZJD sa v sezóne 1978/79 stalo majstrom ČSSR. Viacero úspechov dosiahol i s juniorským mužstvom ČSSR. Zúčastnil sa na výchove hráčov i reprezentantov, a najmä trénerov v Rumunsku, Nemecku, Fínsku, Švajčiarsku, Kanade, USA (o ľadovom hokeji prednášal na 17 univerzitách). Jeho teoretické práce a učebnice bioli preložené do viacerých jazykov, prispieval do domácich i zahraničných odborných časopisov. 

V roku 2002 bol uvedený do Siene slávy slovenského hokeja a v roku 2004 do Siene slávy IIHF.

Ocenenie
--------

* R 1966 vzorný, 1967 zaslúžilý tréner, 1964 vyznamenaný Za zásluhy o rozvoj čs, telovýchovy II.st. 1982 I.st.

Referencie
----------

1. ↑  GUT, Karel; PACINA, Václav. *Malá encyklopedie ledního hokeje*. Praha : Olympia, 1986. S. 144.
2. ↑   *Absolventi* [online]. Bratislava: Univerzita Komenského, [cit. 2023-10-22]. Dostupné online.
3. ↑   *Ladislav Horský Útočník, úspešný tréner a svetom uznávaný hokejový metodik* [online]. [Cit. 2018-09-24]. Dostupné online. Archivované 2011-09-28 z originálu.
4. ↑  (po anglicky) IIHF Hall of Fame

Literatúra
----------

* Slovenský biografický slovník

Externé odkazy
--------------

* Regionálne osobnosti VKMK – zdroj, z ktorého pôvodne čerpal tento článok.

Autoritné údaje: * GND: 1239490216
* ISNI: 0000 0000 5531 2758
* LCCN: n81056774
* NK ČR: jk01042282
* SNK: 147508
* VIAF: 44924571
* WorldCat: lccn-n81056774
Súradnice: 49°26′57″S 20°36′15″V﻿ / ﻿49,4491°S 20,6042°V﻿ / 49.4491; 20.6042

**Radziejowa** (1 261,8 m n. m.) je najvyšší vrch Beskidu Sądeckiého, pohoria v južnom Poľsku. Pohorie predstavuje geomorfologický celok Východných Beskýd a nadväzuje na slovenskú Ľubovniansku vrchovinu. Vrch leží približne 7 km západne od mesta Piwniczna-Zdrój.

Poloha
------

Nachádza sa v centrálnej časti pohoria, nazývanej Pasmo Radziejowej. Leží na juhu Malopoľského vojvodstva a hrebeňom vedie hranica powiatu Nový Targ a Nový Sonč, ako aj gminy Szczawnica a Rytro. Masív zasahuje na katastrálne územie obce Jaworki a Roztoka Ryterska. Oblasť je súčasťou chráneného územia Popradzki Park Krajobrazowy.

Opis
----

Radziejowa je súčasťou výrazného horského hrebeňa v centrálnej časti Beskidu Sądeckého. Severne susedí Magorzyca (882 m n. m.) a Jaworzyna (1 128 m n. m.), západne Zlomnisty Wierch (1 191 m n. m.), Przehyba (1 156 m n. m.), Bukowinki (1 209 m n. m.) a Kiczora (1 079 m n. m.), južne Vysoké skalky (1 050 m n. m.), Vysoká (1 013 m n. m.), Wielki Rogacz (1 182 m n. m.) a Eliášovka (1 023 m n. m.) a východne Miedzyradziejówki (1 035 m n. m.), Trześniowy Groń (1 001 m n. m.) a Jaworzyny (1 068 m n. m.). Voda zo severovýchodných svahov odteká do rieky Poprad, z juhozápadných odteká potokom Grajcarek do Dunajca. Na vrchole stojí rozhľadňa.

### Výhľady

Vďaka nadmorskej výške a rozhľadni na vrchole ponúka Radziejowa ďaleký kruhový rozhľad. Pri vhodných podmienkach je okrem okolitých poľských vrcholov vidieť Oravské Beskydy, Pieniny, Spišskú Maguru, Vysoké i Nízke Tatry, Stolické, Volovské i Levočské vrchy, Čergov a Ľubovniansku vrchovinu.

Prístup
-------

* po  červeno značkovanom chodníku:
	+ od severovýchodu z obce Rytro cez Wielki Rogacz
	+ od západu z obce Krościenko nad Dunajcem po hrebeni cez Zlomnisty Wierch
	+ od juhu z obce Jaworki cez Wielki Rogacz
* po  modrej turistickej značke cez Zlomnisty Wierch:
	+ od západu z mesta Szczawnica
	+ od severovýchodu z obce Rytro

Referencie
----------

1. ↑  *Spišská Magura – Pieniny. Turistická mapa.* 1 : 50 000. Harmanec: VKÚ, a. s. 2000.
2. ↑   *Slovenská republika: podrobný autoatlas so zemepisnou sieťou WGS-84 pre GPS*. 8. vyd. Harmanec : Vojenský kartografický ústav, 2007. ISBN 978-80-8042-509-8. Kapitola mapová časť, s. 19.
3. ↑   *PHYSICO-GEOGRAPHICAL MESOREGIONS OF POLAND – MODIFIED VERSION OF J. KONDRACKI’S REGIONALISATION* [online]. [Cit. 2023-04-17]. Dostupné online.
4. 1 2 3   *Mapový portál HIKING.SK* [online]. Denník N, [cit. 2023-04-17]. Dostupné online.
5. ↑   *Mapy.cz* [online]. sk.mapy.cz, [cit. 2023-04-17]. Dostupné online.
6. ↑   *Peakfinder* [online]. peakfinder.org, [cit. 2023-04-17]. Dostupné online.

Pozri aj
--------

* Popradzki Park Krajobrazowy
* Beskid Sądecki

Iné projekty
------------

Commons
* Spolupracuj na Commons Commons ponúka multimediálne súbory na tému **Radziejowa**

Externé odkazy
--------------

* Poloha na turistickej mape
**Jonathan Goldberg**, známy skôr ako **Johnny G.** (\* 1956, Johannesburg, Juhoafrická republika) je bývalý juhoafrický profesionálny cyklista. Je známy ako autor celosvetovo známeho indoorcycling programu Spinning. Je často označovaný ako otec spinningu.

SPINNING®
---------

Spinning
Johnny G vymyslel spinning v roku 1987. V tom čase trénoval na náročné preteky, ktoré vedú cez celé Spojené štáty - "The Race Across America" (trasa pretekov má 3 100 míľ a vedie z Los Angeles do New York City). Počas jedného nočného tréningu sa skoro zabil na ceste a tak sa rozhodol, že svoje nočné tréningy na bicykli prenesie do interiéru svojho domu. To bol moment, kedy začal uvažovať o konštruovaní tréningového programu, ktorý môžu využívať ľudia všetkých vekových kategórií. Potreboval vytvoriť špeciálny bicykel, pretože stacionárne bicykle, ktoré boli v tom čase na trhu, nezodpovedali jeho požiadavkám. Program nazval Spinning.

KRANKING®
---------

Johnny G. je tiež autorom atletického tréningového programu Kranking. Tento program slúži na trénovanie hornej časti tela. Krankcycle je stacionárny ručný bicykel. Pozostáva zo sedadla, predného kolesa a ručných pedálov.

Osobný život
------------

V súčasnosti žije v Santa Barbare, Kalifornia, USA. Je ženatý a má 3 deti: syna Jasona a dve dcéry Jackie a Jordan.

Zdroje
------

* Spinning: The Mind & Body Experience with JohnnyG Archivované 2016-03-04 na Wayback Machine
* Johnny G – The father of Spinning Archivované 2012-11-05 na Wayback Machine
* Kranking It
* El inventor del spinning: Johnny G
**Kabušiki gaiša** alebo **kabušiki kaiša** (jap. 株式会社 – doslovný preklad: *akciová / podielová spoločnosť*; v japončine skratka 株, v latinke *K.K.*; anglický prepis *kabushiki gaisha*) je právna forma obchodnej spoločnosti definovaná japonským obchodným zákonníkom.

Písanie
-------

V japončine môže stáť názov tejto právnej formy pred vlastným menom spoločnosti (napr. jap. **株式会社**ニコン – – *Kabušiki gaiša Nikon*) alebo za ním (napr. jap. スズキ**株式会社** – *Suzuki kabušiki gaiša*). Pri preklade svojho obchodného mena tieto japonské spoločnosti používajú ako označenie právnej formy „Co. Ltd." (napr. Casio Computer Co. Ltd.), „Corp." – „Corporation" (napr. Sony Corporation) alebo „Inc." – „Incorporated" (napr. ANA Holdings Inc.).

História
--------

Voľným vzorom právnej úpravy tejto právnej formy je právo spoločností používané v Spojených štátoch, čo súvisí s faktom, že na revízii japonského korporátneho práva počas spojeneckej okupácie Japonska po druhej svetovej vojne sa v rokoch 1949 – 1950 podieľali právnici z Chicaga, ktorí použili ako predlohu Illinoiský zákon o obchodných korporáciách z roku 1933 (*Illinois Business Corporation Act of 1933*).

Špecifiká
---------

Variantom právnej formy kabušiki gaiša je (od roku 2006) tzv. **hi-kókai kabušiki gaiša** („zatvorená kabušiki gaiša"), pri ktorej musí správna rada súhlasiť s každým prevodom podielov. Kabušiki gaiša sa približne podobá slovenskej akciovej spoločnosti, kým hi-kókai kabušiki gaiša sa približne podobá spoločnosti s ručením obmedzeným.

Potrebné základné imanie (od roku 2006) činí 1 JPY. Kabušiku gaiša má správnu radu (torišimarijaku kai) pozostávajúcu z minimálne troch členov (v hikókai kabušiki gaiša stačí jeden člen), z ktorých aspoň jeden je štatutárnym zástupcom (daihjó torišimarijaku).

Referencie
----------

1. ↑   *Operační program Praha - Adaptabilita: Slovník odborné terminologie* [online]. Praha: Ústav Dálného východu, Filozofická fakulta Univerzity Karlovy, 2012-02-29, [cit. 2014-11-24]. Dostupné online.
2. 1 2  IBP USA. *Japan Company Laws and Regulations Handbook*. Washington DC : International Business Publications, 2010. ISBN 1433070057. S. 29.
3. ↑   *Japanese Law: An Economic Approach*. Chicago; London : University of Chicago Press, 1998. ISBN 0226703843. S. 111.

Zdroj
-----

*Tento článok je čiastočný alebo úplný preklad článku Kabushiki kaisha na nemeckej Wikipédii.*
Rodový erb
**Adolf Vladimír Záturecký** - Zathureczky de Zaturcsa (\* 22. jún 1884, Nemecká Ľupča, dnes Partizánska Ľupča - † 12. marec 1958, Bratislava) bol právnik, odborný spisovateľ.

Rodina
------

* otec Adolf Peter Záturecký
* matka Mária rod. Groszerová
* brat Ján Miroslav Záturecký
* syn Peter Záturecký
* manželka Mária Fišová

Životopis
---------

Pochádzal zo šľachtického rodu Zaturecký zo Záturčia (Zathureczky de Zaturcsa). Študoval na gymnáziu v Banskej Bystrici a Šoproni, kde 1903 maturoval, právo na univerzite v Kluži, 1909 JUDr. 1911 získal advokátsky diplom. Pracovník justičného referátu Ministerstva s plnou mocou pre správu Slovenska v Bratislave, predseda Najvyššieho súdu v Brne, podpredseda Ústredného súdu v Prahe, druhý predseda Slovenského najvyššieho súdu v Bratislave. Predseda redakčnej komisie pre Úradnú zbierku rozhodnutí Slovenského najvyššieho súdu vo veciach občianskych. Stúpenec čs. vzájomnosti. Spoluzakladateľ slovenskej právnickej terminológie. Autor odborných publikácií, prekladov a odborných článkov v Právnom obzore. Spoluautor prvej učebnice občianskeho súkromného práva platného na Slovensku a v Podkarpatskej Rusi. Roku 1949 získal čestný doktorát vied udelených Právnickou fakultou UK v Bratislave.

Dielo
-----

* *Návrh slovenského právneho názvoslovia*, Martin roku 1919 (spoluautor)
* *Právnický terminologický slovník* 1, Martin roku 1921
* *Právnický terminologický slovník* 2, Bratislava roku 1923 (spoluautor)
* *Zákony a nariadenia v advokátstve*, Brno roku 1922 (spoluautor)

Referencie
----------

1. ↑   *Absolventi* [online]. Bratislava: Univerzita Komenského, [cit. 2023-10-12]. Dostupné online.

Literatúra
----------

* *Slovenský biografický slovník*
* Genealogicko-Heraldický Hlas, časopis Slovenskej Genealogicko–Heraldickej spoločnosti. Vychádza od roku 1991. 2001/2

Externé odkazy
--------------

* Záznam o narodení a krste v matrike evanjelického zboru v Nemecká Ľupča; pokrstený ako Adolf Vladymír Záturecký
* Regionálne osobnosti VKMK – zdroj, z ktorého pôvodne čerpal tento článok.

Autoritné údaje: * GND: 1089876017
* ISNI: 0000 0001 1046 2530
* LCCN: no2002004231
* NK ČR: skuk0001515
* SNK: 155024
* VIAF: 24261256
* WorldCat: lccn-no2002004231
**Priekopa** je potok na dolnej Orave, v severnej časti okresu Dolný Kubín. Je to pravostranný prítok Hruštínky, má dĺžku 2,4 km a je tokom V. rádu.

Pramení v Oravskej Magure, v podcelku Kubínska hoľa, na severovýchodnom svahu Dvoch pňov (1 204,2 m n. m.) v nadmorskej výške cca 1 185 m n. m. Tečie výhradne severným smerom, na hornom toku preteká územím zaniknutej obce Mokradská Hoľa. Následne priberá dva ľavostranné prítoky z oblasti Nad Zábavou a na dolnom toku vstupuje do výbežku Oravskej kotliny, do podcelku Hruštínske podolie. Pri osade Zábava, juhozápadne od obce Hruštín, sa v nadmorskej výške približne 754 m n. m. vlieva do Hruštínky.

| * z
* d
* u
Vodné toky v povodí Hruštínky |
| --- |
| *Hruštínka* → *Biela Orava* → *Orava* → *Váh* → *Dunaj* |
| 
* Blažkovky
* Bučníkový potok
* Čierny potok
* Dielnický potok
* Feračová
* **Hruštínka**
* Klimovka
* Kúty
* Laz
* Lipový potok
* Lokciansky potok
* Petrenkov potok
* Predalka
* Priekopa
* Skalnatý potok
* Šubovka
* Tinorka
* Vaňovský potok
* Vyšeháj

 |